《屈翁山归自金陵予将入泷水赋赠》
清代·成鹫

君不见至人有身无四大，乘风稳踞溟鹏背。下览九州如历块，朝发越裳暮燕代。

君不见至人善行不任足，驰驱直入蜗牛角。纵横游说蛮与触，三军解甲舆脱辐。

斯人人耳无大奇，致虚守静如伏雌。中间真宰微乎微，神出鬼没不可知。

去年尽室吴江去，江边欲与鸱夷住。高堂有母生喜惧，自刺扁舟出烟雾。

归来重理漉酒巾，黄花彩服参差新。炙鸡秉烛招比邻，黑貂贳过墙头春。

兴来起舞醉无力，举觞遍告座中客。此身有母难许国，自作散儒深可惜。

深可惜，未忍闻，长歌短曲聊和君。明朝我向泷西隐，世事悠悠勿复云。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。